Mariæ Bebudelsesdag – 1. tekstrække

Nygårdskirken 6. april 2025, kl. 10.30   
Tekst: Lukasevangeliet 1,26-38  
Salmer: 376; 401; 71; 108; 192 v.7; 115

*Himmelske Far!   
Du, for hvem intet er umuligt.*

*Grib ind, når vor forstand stiger os til hovedet og holder andre nede og miraklet ude!   
Lad os leve som dine redskaber og i din kærlighed. Amen*

Miraklernes tid er ikke forbi!  
Og miraklet kan komme i mange former -  
Som en påskelilje, der stædigt gror i det stille,   
for så pludseligt at stå udfoldet i al sin skønhed efter at være plantet som et lille løg i jorden.

Miraklet kan komme pludseligt, overvældende og skræmmende - som Maria oplevede det,   
da HUN – en helt almindelig, ung og ugift pige fik besøg af englen, Gabriel, og pludselig blev en del   
af selveste Guds frelsesplan for hele menneskeheden.

Maria – et helt almindeligt pigebarn,   
sagde ”ja” til at lægge sit liv over i Guds hænder og  
lægge krop at føde vor Herre og frelser, Jesus Kristus.

Vi kan lære så meget af det vidunderlige evangelium,   
der lyder til os år efter år på Maria bebudelsesdag.  
Vi – almindelige som vi er, kan også vælge at sige ”ja!” -  
at lægge vore liv og viljer over i Guds hånd,  
og være med til at bane vejen for miraklet.   
Og mirakler kommer i mange former.

For nogle år siden, i 2019,   
gik Danmarks Radio sammen med de danske biblioteker og   
foranstaltede en stor afstemning.  
Det skulle afgøres hvilket citat fra kendte bøger,   
som vi danskere holder allermest af.   
Det blev et citat fra *Brødrene Løvehjerte* af Astrid Lindgren, der vandt en overbevisende sejr –   
hele 63% stemte på netop det.

Citatet lyder i al sin befriende bramfrihed:  
"Nogle gange må man gøre ting, også selv om det er farligt.   
Ellers er man ikke et menneske, men bare en lille lort!"

Direktøren i Danmarks biblioteksforening,   
Michel Steen-Hansen var ikke overrasket:   
”Selvom citatet er svensk,” sagde han.  
så rammer det den danske folkesjæl meget godt.   
Det beskriver nemlig, at man nogle gange må handle   
og springe ud på dybt vand”.

Og sådan er det jo!   
Nogle gange må man som Maria handle,   
springe ud på dybt vand og sige ja til livet og til Gud   
for på den måde at gøre plads til miraklet.  
Man må tro på, at man kan bruges –  
også selv om man bare er en lille lort –   
for hvor almindelige vi end er,   
så er vi alle også meget mere end det,   
og det er dét, vi lærer af Maria.

Det er ikke altid nemt, for vi er ofte gode til at slå hinanden   
- for slet ikke at tale om selv! - oveni hovedet med alt det,   
der kunne være bedre. Alt dét, der nok kunne være gjort bedre eller sagt flottere.  
Tanken: ”Er jeg egentligt overhovedet god nok?”   
kan være yderst magtfuld i vores liv,  
og den kan sætte en stopper for en hel masse – også miraklet.

Det oplevede jeg selv på egen krop, dengang jeg var studerende på det Teologiske Fakultet inde i Købmagergade.  
Som Nørrebroeren, der ikke som mange af de andre kom fra et akademikerhjem eller en fin præstegård men derimod   
fra et vaskeægte arbejderhjem var usikkerheden allerede til at tage og føle på, som jeg bevægede mig rundt på universitetets lange gange.  
Og da én af mine yndlingsprofessorer så efter en endt eksamen – som i øvrigt var gået godt - til min store rædsel foran alle de andre studerende på min årgang proklamerede,   
at jeg i hvert fald ikke skulle regne med, at nogen kirke ville ansætte sådan én brun og krøllet Nørrebroer som mig som præst, så gik det lige i kroppen på mig.

I årevis sad de ord i mig, og de havde en voldsom magt.  
Der gik lang tid, inden jeg turde noget så farligt som at søge præsteembede - for mon ikke ham underviseren havde ret?  
Hvad kunne jeg egentligt taget bruges til?

Men tænk engang – miraklet skete.  
Og det kom stædigt og vedblivende i form af gode venner, helt almindelige mennesker omkring mig, der blev ved med at heppe på mig og gå i rette med professorens ord og tankegang.  
Det kom, da jeg selv tog mig sammen og besluttede mig for alligevel at slå op i præsteforeningens blad én gang mere   
og forsigtigt kigge efter en stilling, der kunne være en mulighed for en lille lort som mig.  
Jeg bad og lagde det aktivt i Guds hænder,   
ønsket om at kunne bruges til at udbrede budskabet om hans kærlighed til alle os mennesker.

Og nu står jeg så her og prædiker over den selvsamme tekst,  
 jeg første gang prædikede over som en usikker og   
nedslået studerende til en studentergudstjeneste,  
alt imens jeg nu selv, som Elisabeth i hendes alderdom, venter en lille.

Nu er min historie naturligvis IKKE mirakuløs på samme vis, som vi hører om det i beretningen om Jesu mor, Maria.  
Hun oplevede jo det fuldstændigt ufattelige kærlighedens mirakel, det største mysterium af dem alle - nemlig  
at himmel og jord mødtes i et enkelt menneskebarn,   
da Jesusbarnet blev født.   
Men tænk engang - Guds egen søn, hvis rige aldrig skal ende,   
var dog samtidigt fuldt ud menneske som os,  
og ligesom alle vi andre helt almindelige mennesker   
havde Jesus selv en mor, der som enhver mor –   
god eller dårlig - tog imod og sagde ”ja” til det lille nye liv under hendes hjerte – også uden at vide hvad fremtiden ville bringe, og Maria, hun kom endda til at bære den helt særlige sorg at miste sin søn, sit barn.

Også Jesus blev født af en kvinde,   
og han havde noget så jordisk og almindeligt   
som en fattig og ugift mor, for Gud rummer nemlig,   
i al sin guddommelighed og mirakuløse væren og handlen   
nemlig også det helt almindelige. Også VI kan bruges.

Som menneskebørn er vi alle en forunderlig blanding af himmel og jord.   
Vi er små og dødelige og jordiske og afmægtige -   
og ind imellem også både smålige og dødens farlige og totalt opslugte af os selv.   
Men vi er også himmelske mødesteder –   
Guds redskaber på jord. Skabte og velsignede og født af kærlighed. Og på grund af netop os valgte Gud at komme til verden som menneske – netop i vores menneskelighed er Gud os allernærmest.   
Gennem os udretter Gud ved sin gode Helligånd mirakler hele tiden. Og der er nok af dem - store som små - når blot vi tør. Når vi tør kigge efter dem og tage imod -  
når vi tør gøre det farlige og springe ud på dybt vand   
og sige ”ja” til troen og til livet,  
sige ”ja!” til Gud i stedet for at slå hinanden og   
os selv oveni hovedet med alt dét, vi ikke kan.

For også vi – helt almindelige mennesker, usikre studerende,  
aldrende mødre og fædre, mænd og kvinder,   
der har mistet og savner,   
mennesker, der forventningsfulde stædigt kan lyse og heppe på hinandens liv som små Påskeløg -  
vi små lorte og hvad vi nu ellers kan finde på at kalde os,   
også VI kan hjælpe miraklerne på vej,  
for vi kan alle være redskaber for Guds kærlighed -   
skabninger på denne jord, hvor mirakler kan ske -   
for intet er umuligt for Gud.

Og derfor siger vi:   
Lov og tak og evig ære være dig vor Gud, Fader, Søn og Helligånd,   
du, som var, er og bliver, én, sand treenig Gud,   
højlovet fra første begyndelse, nu og i al evighed. Amen.